Diari Oficial de la Generalitat Valenciana


Sumari del DOGV 2848, del 15-10-1996 (1996/839564)

ORDRE de 2 de setembre de 1996, de la Conselleria d'Agricultura i Medi Ambient, per la qual es convoquen ajudes per a activitats realitzades per organitzacions ecologistes.
----------------------------------------------------------------------------------------------------------------------------------------------------------------------------

### Dades del document

Número de DOGV
:   2848

Data del DOGV
:   15-10-1996

Secció del DOGV
:   ALTRES DISPOSICIONS

Número del document
:   1996/839564


Data del document
:   02-10-1996

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

ORDRE de 2 de setembre de 1996, de la Conselleria d'Agricultura i Medi Ambient, per la qual es convoquen ajudes per a activitats realitzades per organitzacions ecologistes.   
La Constitució espanyola reconeix el dret de tots els ciutadans al gaudi d'un medi ambient adequat per al desenvolupament de la persona, com també la responsabilitat dels poders públics pel que fa a la utilització racional dels recursos naturals a fi de protegir i millorar la qualitat de vida i defensar i restaurar el medi ambient.  
Per al Govern Valencià, la defensa del medi ambient i la formació en el respecte del nostre patrimoni natural, constitueix un objectiu prioritari. Per això, i a fi de contribuir a afiançar el coneixement dels temes ambientals en la nostra societat, i per a fomentar la protecció i cura del nostre medi natural, cal intensificar la cooperació entre les organitzacions ecologistes i la Conselleria d'Agricultura i Medi Ambient.  
Tot valorant, per tant, l'interès social assolit en la nostra comunitat per les associacions ecologistes, i a fi de fer possible la necessària col·laboració entre aquestes i la conselleria esmentada, s'estableix un programa d'ajudes econòmiques que puga contribuir al manteniment de les activitats realitzades per les dites organitzacions ecologistes.  
En virtut d'això, d'acord amb les atribucions que em confereix l'article 35 de la Llei 5/1983, de 30 de desembre, del Govern Valencià, com també l'article 47.3 del text refós de la Llei d'Hisenda Pública Valenciana, aprovat pel Decret Legislatiu de 26 de juny de 1991,  
ORDENE  
Article 1. Objecte  
Constitueix l'objecte d'aquesta ordre la convocatòria per a la concessió d'ajudes dirigides al desenvolupament d'activitats realitzades per les organitzacions ecologistes. Les ajudes seran concedides a càrrec de la línia pressupostària 1516, capítol IV, del programa 711.10 dels Pressupostos de la Generalitat Valenciana per a l'exercici de 1996, fins l'import de 5.000.000 de pessetes, quantia ampliable a l'import aprovat per la Llei de Pressupostos de la Generalitat Valenciana per a l'exercici de 1996.  
Article 2. Beneficiaris  
Podran sol·licitar aquestes ajudes les organitzacions ecologistes que desenvolupen activitats relacionades amb el medi ambient, d'acord amb les seues normes fundacionals, si així ho estableixen expressament, o amb acreditació documental suficient quan aquell extrem no figure entre els seus fins de manera explícita.  
Les entitats o organitzacions hauran de reunir els següents requisits:  
a) Estar legalment constituïdes.  
b) Tenir el seu àmbit d'actuació, totalment o parcialment, a la Comunitat Valenciana.  
c) Haver justificat la realització de les activitats subvencionades en anteriors convocatòries, si s'escau.  
Article 3. Activitats subvencionades  
3.1 Podran subvencionar-se les activitats desenvolupades per les organitzacions ecologistes al llarg de tot l'any 1996.  
3.2 L'import de les subvencions regulades per aquesta ordre en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat.  
3.3 Podran subvencionar-se les despeses de funcionament de les organitzacions ecologistes com ara els ocasionats per l'adquisició de material fungible, lloguers i manteniment de locals, despeses de desplaçament i combustible per a vehicles, edicions periòdiques, contractació de serveis o subministraments de caràcter habitual i periòdic, o qualsevol altre de naturalesa anàloga, sempre que no suposen la subvenció de l'adquisició de material inventariable.  
Article 4. Instàncies i documentació  
Les sol·licituds d'ajuda es presentaran en model normalitzat, segons l'annex I i s'hi adjuntaran els documents següents:  
a) Fotocòpia compulsada dels estatuts de l'associació o entitat sol·licitant i certificació que acredite la seua constitució legal.  
b) Fotocòpia compulsada del NIF o CIF del sol·licitant.  
c) Autorització expedida pel secretari de l'entitat sol·licitant a la persona que actua en representació de l'entitat esmentada.  
d) Certificat original expedit per la Tresoreria Territorial de la Seguretat Social d'estar al corrent de les obligacions de la Seguretat Social o, si escau, d'estar-ne exempts, en les formes previstes en l'Ordre de 30 de maig de 1996 (DOGV número 2.775, de 21 de juny de 1996).  
e) Certificat original expedit per l'agència tributària d'estar al corrent de les obligacions fiscals o, si escau, d'estar-ne exempts, en les formes previstes en l'Ordre de 30 de maig de 1996 (DOGV número 2.775, de 21 de juny de 1996).  
f) Imprès d'alta de tercers per a pagaments de la Generalitat Valenciana, segons l'annex II, en el cas de no figurar en el Registre de Tercers de la Conselleria d'Economia i Hisenda, acompanyat d'un certificat de l'entitat financera de la titularitat del compte en què s'han d'efectuar els pagaments.  
g) Document que acredite el desenvolupament habitual d'activitats relacionades amb el medi ambient, quan aquest extrem no es considere en els estatuts de l'entitat o associació sol·licitant.  
h) Memòria de les activitats desenvolupades per l'entitat sol·licitant durant l'exercici 1995, acompanyada de la documentació que acredite la seua efectiva execució, com també tota aquella que permeta a la comissió avaluadora aplicar criteris de selecció que s'assenyalen en l'article sisè d'aquesta ordre.  
i) Així mateix, hauran de presentar una declaració d'ajudes que per a la mateixa finalitat hagueren rebut de qualsevol altra administració o ens públic o privat, segons l'annex III.  
Article 5. Termini i lloc de presentació  
Les instàncies, junt amb la documentació requerida en l'article anterior, es presentaran en el termini de 15 dies des de l'endemà de la publicació d'aquesta ordre en el Diari Oficial de la Generalitat Valenciana.  
Les sol·licituds de les ajudes adaptades al model de l'annex I i tota la documentació requerida es podran presentar en el Registre de la Conselleria d'Agricultura i Medi Ambient, situat al carrer d'Arquitecte Alfaro, número 39, 46026, de València; en els serveis territorials de la conselleria a les províncies d'Alacant, Castelló i València, i en els centres de l'Oficina d'Informació i Iniciatives de la Generalitat Valenciana o per qualsevol dels mitjans establerts en l'article 38 de la Llei Jurídica de les Administracions Públiques i del Procediment Administratiu Comú.  
Article 6. Comissió avaluadora  
La selecció de sol·licituds la farà una comissió, el president de la qual serà el secretari general de la Conselleria d'Agricultura i Medi Ambient o persona que hi delegue i hi haurà tres vocals, que seran la secretària general administrativa o persona en la qual delegue, el cap del Servei d'Estudis i Educació Ambiental i un tècnic d'aquest últim servei que n'actuarà com a secretari.  
Instruïts els tràmits pertinents, la comissió elevarà la corresponent proposta de concessió d'ajudes a la consellera d'Agricultura i Medi Ambient, la resolució definitiva de les quals serà publicada en el Diari Oficial de la Generalitat Valenciana i notificada als interessats.  
Article 7. Criteris de valoració  
S'aplicaran els següents criteris de selecció:  
- Nombre de beneficiaris de les activitats desenvolupades en l'exercici anterior per l'organització sol·licitant de les ajudes.  
- Grau d'implantació social de l'organització determinada pel nombre de membres que la integren i, si s'escau, de simpatitzants declarats.  
- Valoracions de la viabilitat tècnica i econòmica, com també de la utilitat pública i interès social de les activitats que s'han de desenvolupar durant l'exercici corrent.  
Article 8. Termini de resolució  
Transcorreguts tres mesos des de l'endemà de la finalització del termini per a la presentació de les sol·licituds sense recaure-hi resolució expressa, aquestes s'entendran desestimades.  
Contra la resolució per la qual s'atorguen o deneguen les ajudes sol·licitades podran els interessats interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, d'acord amb allò disposat en els articles 58 i següents de la Jurisdicció Contenciosa Administrativa de 27 de desembre de 1956.  
Article 9. Obligacions dels beneficiaris  
Els beneficiaris quedaran obligats al compliment de les condicions establertes en la resolució de concessió de la subvenció. L'incompliment de les dites condicions podrà produir l'anul·lació o reducció dels beneficis concedits i, si escau, el reintegrament de les quantitats que hi corresponguen.  
Article 10. Justificació del pagament  
Per al cobrament de les ajudes, els beneficiaris hauran de presentar una memòria descriptiva de l'activitat desenvolupada i factures i documents acreditatius dels pagaments efectuats en el desenvolupament de les activitats, abans del 15 de novembre de l'exercici actual.  
A l'efecte d'aquesta ordre, es consideren despeses subvencionables les següents:  
I. Transports, lloguer de vehicles, gasolina, etc.  
II. Despeses de personal.  
III Material fungible necessari per a la correcta realització de les activitats.  
IV Contractació de serveis o subministraments.  
Per a la justificació dels supòsits requerits en aquest article, es presentaran factures amb el rebut corresponent dels establiments que hagen realitzat la prestació.  
No es consideraran vàlids els lloguers de vehicles entre particulars.  
Per a la justificació de les despeses de personal es presentaran justificants de les cotitzacions a la Seguretat Social i de l'ingrés en la delegació d'Hisenda de les quantitats retingudes a compte de l'IRPF, corresponents a la despesa efectuada.  
Aquestes despeses de personal no podran superar el 20% del total subvencionat.  
Article 11. Reintegrament de quantitats  
Segons estableix l'article 47.9 del text refós de la Llei d'Hisenda Pública de la Generalitat Valenciana, escaurà el reintegrament de les quantitats percebudes i l'exigència de interès de demora des del moment del pagament de l'ajuda en els següents casos:  
a) Incompliment de l'obligació de justificació.  
b) Obtenció de la subvenció sense reunir-hi les condicions requerides.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris a causa de la concessió de la subvenció.  
Article 12  
En tot allò no regulat en aquesta ordre s'atendrà a allò disposat en el Decret Legislatiu de 26 de juny de 1991, de la Generalitat Valenciana, com també en la Llei 9/1995, de 31 de desembre, de Pressupostos de la Generalitat Valenciana per a l'exercici 1996 i normativa de desenvolupament.  
DISPOSICIONS FINALS  
Primera  
S'autoritza el secretari general de la Conselleria d'Agricultura i Medi Ambient a dictar, dins de l'àmbit de les seues competències, les resolucions que necessiten l'aplicació i desenvolupament d'aquesta ordre.  
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
València, 2 d'octubre de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX I  
Sol·licitud d'ajudes per a activitats ambientals  
Ordre d ......... ................  
Sol·licitant  
Denominació de l'organització:  
NIF:  
Número Seguretat Social:  
Domicili:  
Població:  
Codi postal:  
Província:  
Telèfon:  
Representant  
Primer cognom:  
Segon cognom:  
Nom:  
NIF/CIF:  
Domicili:  
Població:  
Codi postal:  
Província:  
En representació de:  
Activitats que s'han de realitzar:  
Pressupost:  
Sol·licite que s'ingresse la quantitat que escaiga en la següent entitat bancària:  
Banc:  
Sucursal:  
Control:  
Codi bancari:  
Número de compte:  
Conselleria d'Agricultura i Medi Ambient  
ANNEX II  
Intervenció delegada  
Manteniment de tercers - proveïdors  
Alta en entitat de crèdit  
Nom del proveïdor:  
NIF/CIF:  
Domicili:  
Població:  
Codi postal:  
Denominació compte (titular):  
Denominació entitat financera:  
Codi entitat financera:  
Denominació sucursal, si s'escau:  
Codi de la sucursal:  
Número del compte corrent:  
Declare que són certes les dades damunt reflectides i que identifiquen el compte i l'entitat financera a través dels quals desitge rebre els pagaments que, en qualitat de proveïdor de la Generalitat Valenciana, em puguen correspondre.  
Firma  
Firmat:  
En qualitat de:  
Número NIF:  
(A omplir per l'administració)  
Diligència per a fer constar que ha sigut verificada la identitat, legitimació de firma i titularitat del compte.  
València, .... d ... de 199...  
El/La/L'  
Signat:  
ANNEX III  
Subvencions sol·licitades o concedides  
per altres organismes públics o privats  
1. Subvencions sol·licitades:  
Organisme:  
Concepte:  
2. Subvencions rebudes:  
Organisme:  
Concepte subvenció:  
Import:  
Data de cobrament:  
Declare que són certes les dades indicades i que reflecteixen ajudes sol·licitades o rebudes d'altres organismes públics o privats per al desenvolupament de l'activitat per a la qual se sol·licita l'ajuda.  
Signat:  
En qualitat de:  
Número DNI:  
Conselleria d'Agricultura i Medi Ambient